Diari Oficial de la Generalitat Valenciana


Sumari del DOGV 4802, del 21-07-2004 (2004/7321)

RESOLUCIÓ de 13 de juliol de 2004, de la Direcció General de Justícia de la Conselleria de Justícia i Administracions Publiques, per la qual es convoquen a concurs de trasllat places de nova creació entre funcionaris del cos de gestió processal i administrativa, tramitació processal i administrativa i auxili judicial de l'administració de justícia a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4802

Data del DOGV
:   21-07-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/7321


Data del document
:   13-07-2004

Organisme emissor
:   Conselleria de Justícia i Administracions Públiques

Tipus de document
:   Resolució

Correcció d'errades

 Descriptors 

:   * concurs administratiu

RESOLUCIÓ de 13 de juliol de 2004, de la Direcció General de Justícia de la Conselleria de Justícia i Administracions Publiques, per la qual es convoquen a concurs de trasllat places de nova creació entre funcionaris del cos de gestió processal i administrativa, tramitació processal i administrativa i auxili judicial de l'administració de justícia a la Comunitat Valenciana. [2004/M7321]
  
La disposició transitòria sisena de la Llei Orgànica 19/2003, de 23 de desembre, de modificació de la Llei Orgànica 6/1985, d'1 de juliol, del Poder Judicial, establix en els paràgrafs cinqué i sisé el següent:
  
«Els concursos de trasllats per a la cobertura de llocs genèrics que es puguen convocar l'any 2004, tant per als secretaris judicials com per a la resta de funcionaris al servici de l'administració de justícia, amb anterioritat a l'entrada en vigor del Reglament Orgànic dels Secretaris Judicials o del Reglament General d'Ingrés, Provisió de Llocs de Treball i Promoció Professional dels Funcionaris de l'Administració de Justícia, respectivament, es regiran per la normativa anterior que, a l'efecte, mantindrà la seua vigència.
  
Als funcionaris que hagueren obtingut destinació definitiva en els citats concursos els serà d'aplicació, per a tornar a concursar, el període mínim establit en els articles 450 i 529 de la Llei Orgànica del Poder Judicial.»
  
Com que està prevista l'entrada en funcionament l'1 de setembre de 2004, de determinades unitats judicials en matèria mercantil, i per tal de dotar els esmentats òrgans dels mitjans personals necessaris, és procedent la convocatòria en concurs de trasllats de llocs de treball en l'administració de justícia, vacants i de nova creació, relatius als cossos de gestió processal i administrativa, tramitació processal i administrativa i auxili judicial, dotats pressupostàriament, de conformitat amb el que establix el capítol III del títol IV del Reglament Orgànic dels Cossos d'Oficials, Auxiliars i Agents de l'Administració de Justícia, aprovat pel Reial Decret 249/1996, de 16 de febrer.
  
Per tot això, esta Direcció General de Justícia ha disposat convocar concurs per a la provisió dels llocs que es relacionen en l'annex I d'acord amb les següents bases:
  
Primera. Llocs que es poden sol·licitar
  
1. Podran prendre part en el present concurs i sol·licitar les vacants de llocs de treball dels cossos de gestió processal i administrativa, tramitació processal i administrativa i auxili judicial, els funcionaris pertanyents als esmentats cossos, qualsevol quina siga la seua situació administrativa, excepte els suspensos que no hagueren finalitzat el període de suspensió, sempre que reunisquen les condicions per a concursar, segons el que establix l'article 57 del Reial Decret 249/1996, de 16 de febrer.
  
2. Podran sol·licitar qualsevol de les places incloses en l'annex I, sempre que reunisquen els requisits generals exigits en la data d'acabament del termini de presentació de sol·licituds.
  
Les esmentades vacants s'identificaran per la denominació del lloc de treball. Amb la sola sol·licitud d'un lloc de treball d'un òrgan judicial, s'entenen demanades totes les vacants del cos existents en l'esmentat òrgan.
  
Segona. Requisits i condicions de participació
  
1. Els funcionaris dels cossos de gestió, tramitació i auxili només podran participar si en la data d'acabament del termini de presentació d'instàncies ha transcorregut un any des del nomenament en el seu actual lloc de treball definitiu (art. 57.C del Reial Decret 249/1996), llevat del que preveu l'article 52 c) del Reglament Orgànic.
  
2. Els funcionaris en servici actiu amb destinació provisional estaran obligats a participar en el present concurs.
  
3. Els funcionaris que es troben en les situacions d'excedència voluntària establides en l'article 34 lletres b) i c) del Reial Decret 249/1996 (excedència per agrupació familiar i per interés particular), només podran participar en el concurs, si en la data d'acabament del termini de presentació de sol·licituds, han transcorregut dos anys com a mínim des que van ser declarats en tal situació.
  
4. Els funcionaris en situació d'excedència per a l'atenció de fills, a l'empara del que disposa l'article 35 del Reial Decret 249/1996, només podran concursar si ha transcorregut 1 any des del nomenament en l'última destinació definitiva.
  
5. Els excedents forçosos, els suspensos definitius que hagueren perdut el seu lloc de treball i els excedents voluntaris de l'article 34.a) del Reglament Orgànic, aprovat pel Reial Decret 249/1996, gaudiran, per este orde, la primera vegada que s'anuncie a concurs vacant del cos en la mateixa localitat on servien quan es va produir el seu cessament en el servici actiu, de dret preferent per a ocupar-la (art. 44.3 del RO).
  
6. Regulació del dret de preferència establit en l'art. 44.3 del Reglament Orgànic: atés que la preferència estén els seus efectes a totes les places d'una localitat determinada, per a exercir este dret hauran de sol·licitar totes les vacants que s'oferisquen en la localitat per a la qual s'exercix la preferència, agrupar estes peticions en els primers números d'orde de preferència de la sol·licitud, i ordenar la resta dels llocs, demanats sense preferència, a continuació. Igualment, hauran de sol·licitar-ho en la seua instància, especificar la província o municipi de l'última destinació servida en propietat i de forma definitiva, i aportar fotocòpies compulsades dels documents acreditatius de l'esmentada preferència.
  
No es tindrà en compte la preferència si no complix amb els següents requisits: sol·licitar tots els llocs de treball de la localitat de què es tracte en els primers números d'orde de preferència de la sol·licitud; fer constar expressament, en l'apartat corresponent de la instància, que desitja acollir-se a la preferència, i aportar fotocòpies compulsades dels documents al·ludits en el paràgraf anterior.
  
7. No podrà adjudicar-se als funcionaris un lloc de treball corresponent al mateix centre on es troben destinats, amb l'excepció prevista en l'article 52.c) del Reial Decret 249/1996, de 16 de febrer, en regular la reordenació d'efectius.
  
8. El funcionari el lloc de treball del qual li haja sigut adjudicat de forma forçosa, per motiu de reordenació d'efectius prevista en l'article 52 del Reglament Orgànic, podrà participar en els concursos de trasllats, encara quan no haguera transcorregut el termini d'un any que exigix l'article 57, paràgraf c), del Reglament Orgànic. També, tindran dret preferent, per una sola vegada, per a obtindre un altre lloc de treball del mateix centre amb ocasió de concurs ordinari en què s'oferisca prendre part.
  
Per a poder exercir dit dret haurà d'ajustar-se a les següents especificacions:
  
sol·licitar en els primers llocs d'orde de preferència de la sol·licitud aquells llocs de treball pertanyents al centre de treball per al qual desitja acollir-se a la citada preferència.
  
Indicar en el model d'instància V-3, en l'apartat P-1, el centre de treball i localitat per a la qual desitja acollir-se a la preferència.
  
Aportar fotocòpia compulsada del seu nomenament amb caràcter forçós per al centre de treball i localitat indicats en l'apartat P-1.
  
En el cas que no se seguiren les instruccions especificades en els tres paràgrafs anteriors, perdrà, per al present concurs, el dret preferent que li reconeix el citat article 52.c).
  
Tercera. Barems
  
La valoració de mèrits per a l'adjudicació dels llocs de treball es farà d'acord amb el barem establit per a valorar l'antiguitat i el coneixement del valencià i els coneixements informàtics en aquelles places per a les quals així s'establisca.
  
1. Antiguitat. Pels servicis efectius en el cos s'atorgarà 1 punt per cada any complet de servicis, es computaran proporcionalment els períodes inferiors (0,0027777 per dia, i s'establiran els mesos com de 30 dies).
  
2. Coneixement oral i escrit de valencià. Per a la provisió dels llocs de treball ubicats al territori de la Comunitat Valenciana, el coneixement del valencià serà valorat de la següent forma, en els termes de la disposició addicional segona del Reial Decret 249/1996, de 16 de febrer:
  
a) Certificat de grau elemental, oral i escrit: 2 punts.
  
b) Certificat de grau mitjà, oral i escrit: 4 punts.
  
c) Certificat de grau superior, oral i escrit: 6 punts.
  
Per a valorar estos coneixements s'haurà d'aportar certificat expedit per la Junta Qualificadora de Coneixements de Valencià, o títol homologat segons l'Orde de 16 d'agost de 1994 de la Conselleria d'Educació i Ciència, modificada per l'Orde de 22 de desembre de 1995 de la Conselleria de Cultura, Educació i Ciència, sobre certificats de coneixement de valencià.
  
Els documents que s'aporten, acreditatius d'estos coneixements d'idioma, hauran de ser fotocòpies compulsades, i no es valoraran els qui no complisquen este requisit.
  
3. Coneixements informàtics. En les places a proveir que comporten especials coneixements informàtics i que així s'assenyalen en les relacions de places a sol·licitar de l'annex I als qui acrediten els esmentats coneixements, per mitjà de fotocòpia compulsada (no es valoraran si no complixen este requisit) del certificat oficial, se'ls atorgarà, a estos sols efectes, fins a 6 punts a més de l'antiguitat o dels punts obtinguts pel coneixement del valencià, de conformitat amb el que establix l'apartat 10 de l'article 54 del Reial Decret 249/1996, de 16 de febrer. Per a això, les esmentades places s'hauran d'agrupar en els primers números d'orde de preferència de la sol·licitud, i no es valorarà la preferència per informàtica en aquells llocs que no complisquen este requisit. A l'efecte, es tindran en compte els següents criteris:
  
1r. Nivell 1: certificats oficials d'assistència i/o aprofitament de cursos d'informàtica, expedits pel Ministeri d'Educació i Cultura, Ministeri per a les Administracions Públiques, Ministeri de Treball i Assumptes Socials, comunitats autònomes sense competències transferides i centres homologats i/o reconeguts, 0,50 punts per curs, amb un màxim de 2 punts.
  
2n. Nivell 2: certificats oficials d'assistència i/o aprofitament de cursos d'informàtica expedits pel Ministeri de Justícia i departaments de justícia de les comunitats autònomes amb competència en matèria de gestió de personal al servici de l'administració de justícia i centres homologats i/o reconeguts, amb una duració fins a 100 hores lectives, 3 punts.
  
3r. Nivell 3: certificats oficials d'assistència i/o aprofitament de cursos d'informàtica expedits pel Ministeri de Justícia i departaments de Justícia de les comunitats autònomes amb competència en matèria de gestió de personal al servici de l'administració de justícia i centres homologats i/o reconeguts, amb una duració de més de 100 hores lectives, 4 punts.
  
4t. Nivell 4: títols de Formació Professional II o III grau, especialitat informàtica, diplomatura en informàtica, 5 punts.
  
5é. Nivell 5: llicenciatura en informàtica, 6 punts.
  
Els esmentats criteris no tindran caràcter acumulatiu. En el cas que el funcionari al·legue coneixements informàtics aplicables a dos o més criteris, es considerarà únicament aquell que li atorgue major puntuació, i en cas de no constar les hores del curs impartit pel Ministeri de Justícia o comunitat autònoma amb competència en gestió de personal al servici de l'administració de justícia, es considerarà el valor dels assenyalats en el punt segon d'esta classificació.
  
Quarta. Models i terminis de presentació de sol·licituds
  
1. Els funcionaris destinats en jutjats o tribunals de la Comunitat Valenciana, així com els que es troben en situació de servicis especials i excedents per atenció de fill que tenen reservat el seu lloc de treball, que estiguen interessats en les places que s'oferisquen en este concurs, presentaran la seua sol·licitud ajustada a model V-I, i prestarà especial atenció a reomplir tots els apartats que se li exigisquen, publicat com a annex II d'esta resolució, en el termini de 10 dies naturals següents al de la publicació de la present convocatòria en el Boletín Oficial del Estado, dirigides al director general de Justícia, als registres generals de la Direcció General de Justícia, carrer de l'Historiador Chabàs, número 2, de València, avinguda de Maissonave, número 9 ?5 D d'Alacant i a la plaça del Jutge Borrull, s/n, de Castelló de la Plana.
  
Els funcionaris destinats als jutjats o tribunals de la resta de CCAA i territori nacional sense competències transferides, interessats en les places que s'oferixen en este concurs presentaran la seua sol·licitud al departament de justícia de la comunitat autònoma de l'actual destinació o davant del Ministeri de Justícia.
  
2. Els funcionaris destinats en llocs de treball d'altres cossos de l'administració de justícia o d'altres administracions que es troben en excedència de l'article 34, lletra a) del Reial Decret 249/1996, de 16 de febrer, en els cossos d'oficials, auxiliars i agents, que desitgen sol·licitar places oferides en el present concurs en la seua qualitat de funcionaris pertanyents als cossos de gestió, tramitació o auxili, utilitzaran el model V-2, i prestaran especial atenció a reomplir tots els apartats que se li exigisquen, publicat com a annex II d'esta resolució, en el termini de 10 dies naturals següents al de la publicació d'esta resolució en el Boletín Oficial del Estado, dirigides al director general de Justícia, als registres generals de la Direcció General de Justícia, carrer de l'Historiador Chabàs, número 2, de València, avinguda de Maissonave, número 9 ?5 D d'Alacant i a la plaça del Jutge Borrull, s/n, de Castelló de la Plana.
  
3. La resta de sol·licitants que desitgen participar en el present Concurs, com els excedents forçosos encara que tingueren una destinació provisional, els suspensos definitius que hagueren perdut el seu lloc de treball, els participants amb destinació provisional per haver reingressat al servici actiu, així com la resta d'excedents voluntaris per agrupació familiar o per interés particular, utilitzaran el model V-3, i prestaran especial atenció a reomplir tots els apartats que se li exigisquen, publicat com a annex II d'esta resolució, en el termini de 10 dies naturals següents al de la publicació d'esta resolució en el Boletín Oficial del Estado, dirigides al director general de Justícia, als registres generals de la Direcció General de Justícia, carrer de l'Historiador Chabàs, número 2 de València, avinguda de Maissonave, número 9 ?5 D d'Alacant i a la plaça del Jutge Borrull, s/n, de Castelló de la Plana.
  
4. Les sol·licituds podran remetre's també en la forma prevista en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Les que es presenten a les oficines de correus s'enviaran en qualsevol de les dues modalitats següents:
  
a) Per correu ordinari, en este cas haurà de tindre entrada als registres indicats en la base quarta, abans de la data d'acabament del termini de presentació d'instàncies.
  
b) Per correu certificat, en este supòsit es presentaran a les oficines de correus en sobre obert per a ser datades i segellades pel funcionari de correus abans de ser remeses. Els participants en el concurs hauran d'enviar la instància que continga el segell de l'oficina de correus, sense que puga admetre's passat el termini de presentació d'instàncies aquella que no complisca este requisit, encara que posteriorment es poguera acreditar tal extrem.
  
5. Els excedents voluntaris per interés particular acompanyaran a la seua sol·licitud declaració de no haver sigut separats de qualsevol de les administracions públiques.
  
6. La sol·licitud per a prendre part en este concurs serà única per a cada funcionari participant, encara que se sol·liciten places radicades en l'àmbit territorial del Ministeri de Justícia o radicades en altres comunitats autònomes, i que, per tant, figuren en les convocatòries que simultàniament a esta siguen realitzades pel Ministeri de Justícia i els governs autònoms i es publiquen en el Boletín Oficial del Estado i en els butlletins oficials de les comunitats autònomes respectives.
  
De la mateixa manera, per mitjà d'una única instància hauran d'optar per participar des del cos en què el funcionari es trobe en actiu, o reingressar al servici actiu en un altre cos de què formen part com a excedents. En cas de presentar dos instàncies sol·licitant destinacions en dos cossos distints, seran anul·lades les dos sol·licituds, i quedarà, per tant, el funcionari exclòs de la participació en el concurs.
  
7. En resultar irrenunciables les destinacions obtingudes a instància del funcionari, en cas d'obtindre destinació el reingressat al servici per mitjà de concurs de trasllat, quedarà automàticament en excedència en el cos en què es trobava en actiu.
  
8. La sol·licitud formulada serà vinculant per al peticionari una vegada transcorregut el període de presentació d'instàncies, en el sentit que no serà possible modificar la instància.
  
No obstant això, es podrà renunciar a la participació en el concurs en qualsevol moment, abans de la finalització del termini de presentació d'al·legacions a la resolució provisional del concurs.
  
Cinquena. Peticions condicionades
  
En el cas d'estar interessats en les vacants que s'anuncien per a una mateixa província dos funcionaris pertanyents als cossos de gestió, tramitació i auxili, podran condicionar la seua petició al fet que estos dos obtinguen destinació en la mateixa província, i s'entendran en cas contrari anul·lades les peticions condicionades efectuades per estos dos. Els funcionaris que s'acullen a esta petició condicional, hauran de concretar-lo en la seua instància i acompanyar fotocòpia de la petició de l'altre funcionari.
  
En el cas que no s'aportara la fotocòpia de la instància del segon concursant, s'entendrà anul·lada la petició condicionada efectuada per estos dos.
  
Els funcionaris que s'acullen a esta base, hauran d'agrupar els llocs que condicionen en els primers números d'orde de preferència de la sol·licitud, i posar la resta dels no-condicionats a continuació.
  
Sisena. Adjudicacions
  
1. L'orde de prioritat per a l'adjudicació dels llocs de treball estarà donat per la puntuació total obtinguda segons barems de la base tercera.
  
2. En cas d'empat en la puntuació total, s'acudirà per a dirimir-ho a l'orde escalafonal del funcionari.
  
Setena. Caràcter de les destinacions adjudicades
  
1. Els trasllats que es deriven de la resolució del present concurs tindran la consideració de voluntaris als efectes previstos en el Reial Decret 462/2002, de 24 de maig, sobre indemnitzacions per raó del servici.
  
2. Les destinacions adjudicades seran irrenunciables.
  
Vuitena. Limitació per a concursos
  
Aquells funcionaris que obtinguen destinació definitiva en el present concurs, no podran participar en un altre concurs de trasllats fins que no transcórreguen els terminis establits en l'article 529.3 de la Llei Orgànica 19/2003, de 23 de desembre, de modificació de la Llei Orgànica 6/1985, d'1 de juliol, del Poder Judicial.
  
Novena. Resolució i termini de presa de possessió
  
1. La present convocatòria serà resolta per resolució provisional de la directora general de Justícia de forma coordinada amb el Ministeri de Justícia i els òrgans competents de les comunitats autònomes que hagen convocat els seus respectius concursos, de forma que es publiquen simultàniament en els taulers d'anuncis de la Direcció General de Justícia, del Ministeri de Justícia, de la Gerència Territorial de Justícia, de la resta de comunitats autònomes, així com en els del Tribunal Superior de Justícia i audiències provincials.
  
Simultàniament a la resolució provisional s'exposarà en els esmentats taulers la relació d'admesos i exclosos amb les causes d'exclusió.
  
2. La resolució provisional expressarà el lloc d'origen dels interessats a què s'adjudique destinació i la seua localitat, així com la situació administrativa, si esta és distinta a la d'actiu i el lloc adjudicat a cada funcionari amb referència al centre de treball i localitat.
  
3. Contra la resolució provisional per la qual es resolga el concurs de trasllat cap formular al·legacions en el termini de 10 dies naturals des de la seua publicació en els taulers d'anuncis referits, davant de l'autoritat a què es va dirigir la petició de participació en el present concurs, i utilitzar per a això el model que s'adjunta a la presenta convocatòria com a annex III.
  
Una vegada resoltes les al·legacions, es publicarà la resolució definitiva del concurs.
  
4. Els terminis possessoris s'especificaran en la resolució definitiva del concurs.
  
5. Si no s'aconseguix la simultaneïtat de publicació de la resolució amb els butlletins oficials de les comunitats autònomes, els terminis es computaran des de l'endemà al de la publicació en el Boletín Oficial del Estado.
  
6. El còmput dels terminis de presa de possessió s'iniciarà quan finalitzen les vacances, els permisos o llicències que es troben gaudint els funcionaris, llevat que per circumstàncies excepcionals degudament motivades se suspenga o revoque el seu gaudi.
  
Deu. Recursos
  
Contra la present resolució, que posa fi a la via administrativa, podrà interposar-se recurs contenciós administratiu davant dels jutjats contenciosos administratius de València en un termini de dos mesos comptats des de l'endemà al de la seua publicació, conforme el que disposen els articles 8, 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí de la interposició de recurs potestatiu de reposició, davant de la Direcció General de Justícia, en el termini d'un mes comptat a partir de l'endemà a la seua publicació, conforme el que disposen els articles 116 i 117 de la Llei 4/1999, de 13 de gener, de Modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.